b'\n_START_ARTICLE_\nToma\xc5\xbe Klepa\xc4\x8d\n_START_SECTION_\nGlasbena pot\n_START_PARAGRAPH_\nBil je \xc4\x8dlan koprske rock skupine Delirium, s katero so posneli albuma Zakaj (1994) in Delirium (1998), od leta 2012 (zametki zasedbe sicer segajo v leto 2010) pa je frontman in kitarist benda Sixtynine. 29. februarja 2016 si izdali svoj prvenec You Are Me. V duetu z Aleksandro \xc4\x8crmelj je posnel himno za Euro 2004 z naslovom \xc2\xbbNa\xc5\xa1a mo\xc4\x8d\xc2\xab, ki je bila prirejena za evropsko rokometno prvenstvo 2012 v Srbiji kot \xc2\xbbNa\xc5\xa1a mo\xc4\x8d je v rokah\xc2\xab. 2015 je z Iztokom Gustin\xc4\x8di\xc4\x8dem, nekdanjim pevcem Sons, nastopil na Melodijah morja in sonca z \xc2\xbbMalo za hec, malo zares\xc2\xab; osvojila sta 2. mesto.\n_START_SECTION_\nRadio\n_START_PARAGRAPH_\nBil je dolgoletni sodelavec Radia Capris, kjer je od leta 1994 vodil nedeljski jutranji program. V njegovi domeni so bili tudi jutranji program nasploh (Kikiriki), otro\xc5\xa1ke vsebine \xe2\x88\x92 je soavtor mnogih otro\xc5\xa1kih oddaj in tudi sicer se je veliko ukvarjal z animacijo otrok ter nastopal v predstavah zanje \xe2\x88\x92 in oddaje o rock glasbi. Na radiu je bil tudi urednik, producent oglasov in radijskih jinglov ter tonski tehnik. Leta 2008 je njegov sovoditelj v jutranjem programu postal Iztok Gustin\xc4\x8di\xc4\x8d, s katerim sta po \xc5\xa1estih letih (jeseni 2014) prestopila na Radio 1, kjer vodita popoldanski program med 15. in 18. uro (KinG popoldan). Klepa\xc4\x8d je slovel tudi po likih, ki jih je igral in opona\xc5\xa1al, izmed katerih je najbolj izstopal Bruno (Bruni\xc4\x8d Brezbal). Z Gustin\xc4\x8di\xc4\x8dem sta bila kot lika Bruno in Giordano nominirana za viktorja za naj radijsko osebnost v letu 2009. Okrog likov je nastala predstava Bruno in Giordano v kvizu \xc2\xbbLepo je biti star\xc2\xab, ki je premiero do\xc5\xbeivela leta 2011 v re\xc5\xbeiji Samante Kobal. Ukvarja se tudi z organizacijo in vodenjem dru\xc5\xbeabnih prireditev.\n_START_SECTION_\nZasebno \xc5\xbeivljenje\n_START_PARAGRAPH_\nMama je Primorka, o\xc4\x8de pa pol \xc5\xa0tajerec, pol Koro\xc5\xa1ec. Njegova sestra je teni\xc5\xa1ka igralka Andreja Klepa\xc4\x8d, druga sestra Mojca pa je bila odbojkarica in kapetanka \xc5\xbeenske odbojkarske reprezentance in mlaj\xc5\xa1i brat Matej Teo. Poro\xc4\x8den je z viza\xc5\xbeistko, maskerko in in\xc5\xa1truktorico obrazne joge Barbaro Len\xc4\x8dek Klepa\xc4\x8d, s katero imata sina Jureta in h\xc4\x8der Ano. \xc5\xbdivijo v Predloki.'